和微之詩二十三首 和祝蒼華
作者：白居易
朝代：唐

paragraphs: 日居復月諸，環迴照下土。
使我玄雲髮，化爲素絲縷。
稟質本羸劣，養生仍莽鹵。
痛飲困連宵，悲吟飢過午。
遂令頭上髮，種種無尺五。
根稀比黍苗，梢細同釵股。
豈是乏膏沐，非關櫛風雨。
最爲悲傷多，心焦衰落苦。
餘者能有幾，落者不可數。
禿似鵲填河，墮如烏解羽。
蒼華何用祝，苦辭亦休吐。
匹如剃頭僧，豈要巾冠主。